KOMISIJOS SPRENDIMAS
2005 m. kovo 18 d.
dėl Bendrijos konkrečios finansinės paramos 2005 metams Švedijos pateiktai kampilobakterija užsikrėtusių broilerių priežiūros programai
(pranešta dokumentu Nr. C(2005) 759)
(autentiškas tik tekstas švedų kalba)
(2005/245/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 19 ir 20 straipsnius,
kadangi:
(1)
Ypač svarbu apsaugoti žmonių sveikatą nuo ligų ir infekcijų, tiesiogiai ar netiesiogiai gyvūnų perduodamų žmonėms (zoonozės).
(2)
Siekiant gauti finansinę Bendrijos paramą, 2000 metais Švedijos institucijos pateikė daugiametę nacionalinę kampilobakterija užsikrėtusių broilerių priežiūros programą. Programos tikslas yra apskaičiuoti dabartinį bakterijos paplitimą tiek pagindinėje gamyboje, tiek maisto grandinėje, ir palaipsniui stiprinti higienos priemonių ūkiuose įgyvendinimą siekiant sumažinti bakterijos paplitimo lygį ūkio lygmenyje, o vėliau ir maisto grandinėje. Komisija programą patvirtino, ir tam tikrą laikotarpį, neviršijantį ketverių metų, jai buvo skirta Bendrijos finansinė pagalba tam tikrų Švedijos patiriamų išlaidų padengimui ir vertingos techninės ir mokslinės informacijos rinkimui. Programa buvo pradėta 2001 m. liepos 1 d.
(3)
Biudžeto tikslais dėl Bendrijos pagalbos sprendžiama kiekvienais metais. Remiantis Komisijos sprendimais 2001/29/EB (2), 2001/866/EB (3), 2002/989/EB (4) ir 2003/864/EB (5), Bendrija suteikė finansinę pagalbą atitinkamai antrajam 2001 metų semestrui ir 2002, 2003 ir 2004 metams.
(4)
2004 m. gegužės 28 d. Švedijos institucijos pristatė Bendrijos finansinės pagalbos programą 2005 metams, o 2004 m. lapkričio 2 d. ir 17 d. pateikė patikslintą programą. Šiuo pagrindu tikslinga bendrą pradžioje ketveriems metams nustatytą Bendrijos finansinės pagalbos laikotarpį pratęsti šešiais mėnesiais ir teikti pagalbą laikotarpiu nuo 2005 m. sausio 1 d. iki 2005 m. gruodžio 31 d. Šiam laikotarpiui nustatyta Bendrijos finansinė pagalba negali viršyti 160 000 EUR.
(5)
Pagal Tarybos reglamento (EB) Nr. 1258/1999 (6) 3 straipsnio 2 dalį, veterinarinės ir augalų sveikatos priemonės, kurių imamasi, atsižvelgiant į Bendrijos taisykles, finansuojamos pagal Europos žemės ūkio orientavimo ir garantijų fondo Garantijų skyriaus nuostatas; finansinės kontrolės tikslais taikomos Tarybos reglamento (EB) Nr. 1258/1999 8 ir 9 straipsnių nuostatos.
(6)
Bendrijos finansinė parama suteikiama, jei efektyviai vykdoma numatyta veikla, ir jei institucijos per numatytus laikotarpius pateikia visą būtiną informaciją.
(7)
Reikia išsaiškinti nacionaline valiuta pateiktoms mokėjimo paraiškoms taikytiną perskaičiavimo kursą, kaip apibrėžta 1998 m. gruodžio 15 d. Tarybos reglamento (EB) Nr. 2799/98, nustatančio žemės ūkio politikos priemones dėl euro (7), 1 straipsnio d punkte.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Švedijos pateikta kampilobakterija užsikrėtusių broilerių priežiūros programa tvirtinama 12 mėnesių laikotarpiui nuo 2005 m. sausio 1 d.
2. Iš Bendrijos skiriamos finansinės pagalbos 1 dalyje minėtai programai bus finansuojama 50 % Švedijos patiriamų išlaidų (be PVM) laboratoriniams tyrimams atlikti, iki 165 SEK už bakteriologinį tyrimą kampilobakterijai aptikti, 330 SEK už tyrimą kampilobakterijos sąrašui pateikti ir 330 SEK kampilobakterijos atspaudams, iš viso ne daugiau kaip 160 000 EUR.
2 straipsnis
1. Nurodyta finansinė pagalba pagal 1 straipsnio 2 dalį suteikiama Švedijai su sąlyga, kad programos įgyvendinimas atliekamas laikantis atitinkamų Bendrijos teisės nuostatų, įskaitant konkurencijos ir viešųjų sutarčių sudarymo taisykles ir paisant a-e punktuose numatytų sąlygų:
a)
iki 2005 m. sausio 1 d. įsigalioja programos įgyvendinimui būtini atitinkami įstatymai, reglamentai ir kiti teisės aktai;
b)
ne vėliau kaip per keturias savaites nuo ataskaitinio laikotarpio pabaigos išsiunčiamos tarpinės finansinio ir techninio įvertinimo ataskaitos apie pažangą, pasiektą per pirmus penkis programos mėnesius. Ataskaitos forma atitinka priede nurodytą pavyzdį;
c)
galutinė ataskaita apie bendrą programos įgyvendinimą ir jos rezultatus už visą Bendrijos teiktos finansinės pagalbos laikotarpį, t. y. nuo 2001 m. liepos 1 d. iki 2005 m. gruodžio 31 d., išsiunčiama vėliausiai iki 2006 m. kovo 31 d. Laikantis priede nurodyto pavyzdžio, ataskaitoje taip pat pateikiamas 2005 metų techninis ir finansinis įvertinimas, ir pridedami patirtas išlaidas patvirtinantys dokumentai;
d)
šios ataskaitos suteikia svarbią ir vertingą techninę ir mokslinę informaciją, kas atitinka Bendrijos teikiamos pagalbos tikslus;
e)
programa įgyvendinama efektyviai.
2. Kai nesilaikoma 1c pastraipoje nurodyto termino, finansinė pagalba gegužės 1 d. sumažinama 25 %, birželio 1 d. - 50 %, liepos 1 d. - 75 % ir rugsėjo 1 d. - 100 %.
3 straipsnis
Perskaičiavimo kursas paraiškoms, pateiktoms nacionaline valiuta „n“ mėnesį, yra tas, kuris galioja „n+1“ mėnesio dešimtą dieną arba prieš dieną iki šio kurso paskelbimo.
4 straipsnis
Šis sprendimas taikomas nuo 2005 m. sausio 1 d.
5 straipsnis
Šis sprendimas yra skirtas Švedijos Karalystei.
Priimta Briuselyje, 2005 m. kovo 18 d.